text: Hæveautomat sprængt: fjerde gang på to måneder
  19 november 2014 kl. 05.22
  Natten til onsdag har tyve sprængt en hæveautomat ved en Spar Købmand i Gørding. Det er den fjerde hæveautomat, der er blevet sprængt, siden den 1. oktober.
  Klokken 02.26 natten til onsdag fik Syd- og Sønderjyllands Politi en anmeldelse om et højt brag i Nørregade i Gørding. Ligesom det har været tilfældet tre gange før, kom braget fra en hæveautomat, der blev sprængt at tyve for at få fat i hæveautomatens indhold.
  - Boksen er sprængt, og vidner har set en mørk bil køre væk. Før vi kan sige mere, skal vi have foretaget tekniske undersøgelser på stedet, siger vagthavende hos Syd- og Sønderjyllands Politi til TV SYD.
  Ifølge vagthavende er der ikke sket personlig skade, og bygningen, som hæveautomaten sad i, har ikke taget skade i nær det samme omfang som det var tilfældet i Sommersted og Gram.
  Før de tekniske undersøgelser er færdiggjort, kan politiet ikke oplyse, om det er lykkes tyvene at få kontanter med fra hæveautomaten.
  Tidslinje: sprængte hæveautomater
  01.10 Sommersted - Min Købmand05.10 Agerbæk - nedlagt bankafdeling30.10 Gram - SuperBrugsen19.11 Gørding - Spar Købmand
  
  
  Hæveautomat ved Spar Købmanden på Nørregade i Gørding blev i nat sprængt. En mørk bil set kørte fra stedet. Ingen personskade. #politidk
  
  